SAL stel waarnemende hoof aanArgieffoto Dudu Myeni, voorsitter van die SAL-raad, het gesê Bezuidenhout se aanstelling kom nadat Monwabisi Kalawe uit die pos geskors is. Bezuidenhout, uitvoerende hoof van Mango, het voorheen in die pos waargeneem voor Kalawe in April verlede jaar aangestel is. Die Mail&Guardian het Vrydag berig dat Myeni blykbaar nie gehoor gegee het aan Lynne Brown, minister van openbare ondernemings, se beroep dat Kalawe se skorsing teruggetrek word nie. Brown het aan die koerant gesê dat sy antwoorde van die SAL-raad geëis het oor hoekom hulle nie vir haar luister nie en het Myeni versoek om haar skriftelik te antwoord. Myeni het glo ŉ noue verhouding met president Jacob Zuma. Volgens die berig het Myeni haar verhouding met Zuma as ŉ vriendskap beskryf en het sy ontken dat dit ŉ botsing van belange in haar rol tot gevolg het.